
1. Situaţia din Irak 

 

Casa Albă a confirmat, la 6 mai a.c., că Pentagonul a demarat o anchetă aprofundată pentru a se asigura că abuzurile împotriva prizonierilor irakieni nu se vor mai repeta. "Departamentul Apărării examinează sistemul penitenciarelor pentru a se asigura că nu există probleme sistematice. Preşedintele SUA doreşte ca Pentagonul să ia toate măsurile necesare împotriva autorilor acestor acte oribile", a declarat Scott McClellan, purtătorul de cuvânt al Casei Albe. 

Responsabilul american a anunţat că Pentagonul l-a trimis în Irak pe generalul Geoffrey Miller, fostul comandant al bazei americane de la Guantanamo Bay, pentru a ancheta acuzaţiile despre abuzurile săvârşite de militarii americani. În acelaşi timp, George W. Bush i-a cerut lui Donald Rumsfeld, secretarul apărării, să se asigure că armata va lua măsuri severe pentru a remedia aceste probleme. Pe de altă parte, liderul minorităţii democrate din Senat, Tom Daschle, a cerut Congresului să condamne oficial abuzurile comise de militarii americani împotriva unor deţinuţi irakieni. "Este imperativ ca Senatul să discute despre această problemă şi să adreseze un mesaj clar - o rezoluţie sau un alt gen de document colectiv - în care să se sublinieze importanţa aderării noastre la regulile internaţionale de apărare a drepturilor omului, în cazul fiecărei persoane", a precizat T. Daschle. El a mai solicitat ca secretarul american al apărării, Donald Rumsfeld, să se adreseze Congresului în legătură cu scandalul deţinuţilor irakieni torturaţi de militari americani, în Irak. 

Secretarul american al apărării, Donald Rumsfeld, şi-a prezentat scuze sincere, asumându-şi întreaga responsabilitate pentru actele comise de gardienii americani la închisoarea Abu Ghraib şi scandalul provocat de aceste acte, dar a subliniat că nu intenţionează să demisioneze. "Prezint cele mai sincere scuze acelor irakieni care au fost maltrataţi de soldaţi americani", a declarat D. Rumsfeld la începutul audierii sale de către Comisiile pentru supravegherea Forţelor Armate ale celor două Camere ale Congresului american. "Îmi pare nespus de rău pentru ceea ce li s-a întâmplat acestor deţinuţi irakieni, care sunt fiinţe umane. Îmi asum întreaga responsabilitate", a afirmat oficialul american. El a mai declarat, însă, că nu doreşte să răspundă cererii de demisie, care ar fi motivată de motive politicianiste şi că se va retrage doar atunci când va considera că nu mai poate să-şi îndeplinească sarcinile pentru care a fost învestit. 

În declaraţia sa preliminară, înainte de a i se adresa întrebări, D. Rumsfeld a recunoscut că trebuia să-l informeze pe preşedintele George W. Bush şi Congresul despre chestiunile legate de acest scandal înainte de apariţia fotografiilor în presă, la 28 aprilie. "Nu mi-am dat seama de importanţa informării nivelelor superioare, inclusiv a celor două Camere ale Congresului, despre o chestiune care s-a dovedit a fi atât de gravă", a precizat oficialul american. Secretarul Apărării a avertizat Congresul şi opinia publică asupra faptului că "mai există multe alte fotografii şi chiar înregistrări video înfăţişând abuzuri similare comise de gardienii de la Abu Ghraib, care ar putea să ajungă şi acestea în presă, de aceea asumarea de responsabilitate pentru actele comise de acei gardieni nu este târzie". "Gardienii aveau sarcina să supravegheze, nu să interogheze. Instrucţiunile lor, în cazul Irakului, sunt să nu se abată de la prevederile Convenţiei de la Geneva, cu privire la tratamentul prizonierilor de război", a precizat D. Rumsfeld. 

Şeful de Stat Major Inter-arme, generalul Richard Meyers, a negat că armata ar fi încercat să ascundă informaţiile legate de acest scandal. R. Myers a recunoscut că a cerut postului de televiziune CBS să amâne difuzarea imaginilor, dar această cerere a fost motivată doar de situaţia actuală din Irak şi de preocuparea de a nu amplifica ostilitatea irakienilor faţă de soldaţii americani, punându-le astfel vieţile în pericol. R. Myers a spus, de asemenea, că oricâte regulamente ar exista şi oricât de stricte ar fi ordinele, responsabilitatea este individuală şi revine în ultimă instanţă militarului însuşi, el fiind răspunzător inclusiv pentru actele comise în afara îndatoririlor sale.

*

Ministrul irakian al planificării, Mehdi Al-Hafez, considerat de către observatori favorit pentru funcţia de prim-ministru al ţării, a apreciat că o participare a ONU la formarea noului Guvern interimar i-ar conferi legitimitate. "Formarea Guvernului sub supravegherea Naţiunilor Unite i-ar conferi legitimitatea necesară şi ar fi o garanţie că noul Cabinet ar fi recunoscut pe plan internaţional. Din informaţiile pe care le deţin, comunitatea internaţională este de acord cu participarea ONU la acest proces. Mai multe ţări arabe şi principalele facţiuni politice irakiene sunt de acord cu implicarea Naţiunilor Unite", a subliniat Mehdi Al-Hafez. Ministrul irakian consideră că este esenţial ca transferul suveranităţii să fie acceptat pe plan local, regional şi internaţional. 

Potrivit unor oficiali americani, Statele Unite şi ONU se apropie de un acord pentru numirea lui M. Hafez în funcţia de premier interimar. Recent, Lakhdar Brahimi, emisarul ONU în Irak, şi-a exprimat speranţa că noul Guvern va fi format până la sfârşitul lunii mai şi că va fi alcătuit din personalităţi respectate de poporul irakian. Pe de altă parte, Paul Bremer, administratorul american în Irak, le-a predat oficial irakienilor "cheile" de la Ministerul Culturii, după ce, de curând, le predase pe cele de la Sănătate, Educaţie şi Lucrări Publice. "Aveţi controlul deplin al acestui minister", l-a informat P. Bremer pe ministrul irakian Mufid al-Jazairi. 

Dând asigurări că acest transfer de putere va marca o nouă etapă spre suveranitatea irakiană, P. Bremer a salutat "activitatea remarcabilă pe care M. Jazairi a avut-o în ultimul an" şi a promis că forţele coaliţiei vor continua eforturile de recuperare a operelor de artă furate după cucerirea Bagdadului. "Ministerul Culturii are o responsabilitate enormă, pentru că nu se poate vorbi de cultura din Irak fără a ne aminti că aici a început civilizaţia", a declarat administratorul american. Mufid al-Jazairi a pus accentul pe promovarea culturii pentru instaurarea democraţiei. 

Consiliul irakian de guvernare are 25 de ministere, 13 fiind conduse de şiiţi, 5 de kurzi, alte 5 de sunniţi, unul de creştini, iar încă unul de etnicii turci.

 

2. Problema arsenalului nuclear al Coreei de Nord

 

O serie de lideri nord-coreeni au promis Statelor Unite că ţara lor nu va vinde niciodată arme nucleare grupărilor teroriste şi au declarat că nu vor să aibă aceeaşi soartă cu Irakul. De asemenea, responsabili ai regimului de la Phenian au formulat diferite propuneri în vederea soluţionării crizei provocate de programele nucleare nord-coreene. 

Într-un raport redactat de expertul american Selig Harrison şi publicat de cotidianul "Financial Times", liderii nord-coreeni condamnă explicit acţiunile reţelei teroriste Al-Qaeda şi resping acuzaţiile Statelor Unite conform cărora ar intenţiona să transfere tehnologie nucleară grupărilor teroriste islamiste sau oricărei alte entităţi interesate. "Suntem îndreptăţiţi să vindem rachete pentru a obţine valută", a declarat Kim Yong-Nam, adjunctul liderului nord-coreean Kim Jong-Il. "În ceea ce priveşte materialele nucleare, politica noastră din trecut, prezent şi viitor este să nu permitem vreodată astfel de transferuri către reţeaua Al-Qaeda sau către altcineva". 

Paik Nam-Soon, ministrul nord-coreean de externe, a denunţat activitatea reţelei Al-Qaeda şi a celorlalte grupări teroriste şi a precizat că preşedintele american, George W. Bush, s-a folosit de şocul determinat de atentatele de la 11 septembrie pentru a acţiona împotriva Coreei de Nord. "Adevărul este că dorim şi avem nevoie de prietenia Statelor Unite", a declarat el. 

Kim Yong-Nam a respins informaţiile conform cărora Coreea de Nord nu va renunţa niciodată la armele sale nucleare. El a argumentat că ţara sa, inclusă de preşedintele american pe "axa răului", fabrică armament nuclear pentru a descuraja un atac din partea Statelor Unite.

Conform raportului lui S. Harrison, regimul de la Phenian respinge ideea desfiinţării imediate a programelor sale nucleare şi cere ca această acţiune să se facă etapizat. Kim Yong-Nam este de părere că George W. Bush a amânat soluţionarea crizei nord-coreene din cauza războiului din Irak şi a alegerilor prezidenţiale din 2004. "Timpul nu este de partea lui. Vom folosi acest timp în mod eficient pentru a ne consolida arsenalul nuclear de descurajare atât cantitativ cât şi calitativ", a menţionat el, exprimându-şi dorinţa ca Statele Unite să accepte propunerea privind desfiinţarea în etape a programului nuclear prin iniţiative simultane ale ambelor părţi.

Cu toate acestea, Coreea de Nord aproape a finalizat construirea a două noi baze pentru lansarea rachetelor balistice cu rază de acţiune de 4.000 de kilometri, ameliorându-şi astfel capacităţile militare. Bazele se află la Yangdok (80 de kilometri est de Phenian) şi la Hochon (provincia Hamgyong), a declarat un oficial din cadrul serviciilor de informaţii sud-coreene. "Sateliţii americani au identificat zece rachete balistice şi rampe de lansare mobile în aceste locaţii", a declarat responsabilul sud-coreean, fără a oferi detalii referitoare la natura rachetelor. 

Conform unor rapoarte recente ale serviciilor de informaţii americane, Coreea de Nord a iniţiat un program de ameliorare a rachetelor Scud şi Rodong. Extinderea razei lor de acţiune de la 1.300 de kilometri la 4.000 de kilometri, dacă va fi confirmată, reprezintă un real progres pentru regimul de la Phenian. 

Conform experţilor sud-coreeni, autorităţile nord-coreene dezvoltă, în paralel, rachete de tip Taepodong, cu o rază de acţiune de circa 6.000 de kilometri, În 1998, Phenianul a testat o rachetă Taepodong-1 cu raza de 2.000 de kilometri, care a survolat Japonia, suscitând numeroase temeri. Administraţia americană se teme că nord-coreenii ar putea fabrica rachete capabile să lovească teritoriile americane din Asia-Pacific, cum ar fi insula Guam.

De asemenea, Coreea de Nord va testa motoare capabile să propulseze rachete balistice cu rază de acţiune de circa 6.000 de kilometri, care ar putea lovi teritoriul Statelor Unite. Regimul de la Phenian şi-a refăcut instalaţiile destinate acestui tip de teste, care au fost distruse, în decembrie 2002, în urma unei explozii. Acest tip de rachete ar putea lovi insulele Hawai, Alaska sau coasta de vest a Statelor Unite. 

Statele Unite şi Coreea de Sud şi-au intensificat operaţiunile de supraveghere a instalaţiilor de testare ale regimului de la Phenian, ca urmare a informaţiilor furnizate de serviciile de spionaj în legătură cu reluarea programului de îmbunătăţire a rachetelor Taepodong-2. 

 

 

 

3. Situaţia din Orientul Mijlociu

 

Preşedintele american, George W. Bush, a declarat, la 5 mai a.c., că susţine în continuare planul israelian de retragere din Gaza, propus de premierul Ariel Sharon, pe care îl consideră drept o etapă în vederea obţinerii păcii în Orientul Mijlociu. "Când se constată elaborarea unei etape către obţinerea păcii, este important ca o naţiune paşnică, aşa cum sunt Statele Unite, să o susţină. Cred că este un moment istoric pentru întreaga lume. Sunt de părere că este o bună ocazie pentru a avansa. Este momentul să progresăm şi cred că putem face acest lucru", a subliniat preşedintele american. 

Recent, George W. Bush şi-a afirmat susţinerea faţă de planul lui A. Sharon, în cadrul vizitei întreprinse de premierul israelian în SUA. Ţările arabe au fost însă nemulţumite de anumite prevederi ale planului - menţinerea coloniilor din Cisiordania şi renunţarea la dreptul de întoarcere a refugiaţilor palestinieni în Israel. 

La rândul său, premierul palestinian, Ahmad Qorei, a afirmat într-o scrisoare adresată Cvartetului pentru Orientul Mijlociu, că Autoritatea Palestiniană este dispusă să înceapă rapid negocierile cu Israelul, în vederea soluţionării conflictului. A. Qorei s-a declarat mulţumit de faptul că membrii Cvartetului s-au opus, în cadrul reuniunii desfăşurate la 4 mai a.c., la New York, "acţiunilor unilaterale care ar putea prejudicia statutul final al teritoriilor ocupate". "Vă informăm că suntem dispuşi să începem imediat negocierile cu Guvernul israelian, în vederea obţinerii unui tratat de pace definitiv şi soluţionării conflictul israeliano-palestinian", a afirmat A. Qorei. 

Reprezentanţii Cvartetului au afirmat, într-un comunicat publicat la finalul întâlnirii, desfăşurată la sediul ONU şi la care au participat secretarul general al Naţiunilor Unite, Kofi Annan, secretarul de stat american, Colin Powell, ministrul rus de Externe, Serghei Lavrov, şi Înaltul reprezentant UE pentru Politică Externă, Javier Solana, că aceste probleme "trebuie soluţionate doar prin negocieri şi acorduri între cele două părţi". Frontierele viitorului stat palestinian, coloniile, refugiaţii şi Ierusalimul de Est ocupat constituie principalele probleme care trebuie soluţionate pentru încheierea unui acord de pace. De asemenea, ei au salutat planul premierului israelian, Ariel Sharon, care prevede retragerea din Gaza şi din anumite colonii izolate din Cisiordania. Potrivit comunicatului Cvartetului, "această iniţiativă, care trebuie să aibă drept rezultat retragerea israeliană completă şi încetarea ocupaţiei în Gaza, poate permite relansarea procesului de pace prevăzut de foaia de parcurs". 

Cvartetul şi-a reafirmat disponibilitatea de "a lua parte la discuţii cu o conducere palestiniană responsabilă şi de a decide iniţierea de reforme şi ameliorarea performanţelor în domeniul securităţii". Reprezentanţii Cvartetului s-au declarat pregătiţi să-şi intensifice angajamentele în vederea îmbunătăţirii condiţiilor de viaţă economice şi umanitare ale palestinienilor. 

Un important responsabil israelian a declarat că Israelul este mulţumit de susţinerea exprimată de Cvartet în privinţa planului de separare unilaterală de palestinieni, prezentat de premierul Ariel Sharon. "Cvatertul a înţeles în final că Israelul este, pentru prima dată, dispus să evacueze colonii şi că este posibil un progres. Felicităm această atitudine. Este vorba despre o susţinere importantă pentru A. Sharon, care conduce o luptă extrem de dificilă", a apreciat oficialul israelian. 

Totuşi, liderul opoziţiei laburiste israeliene, Shimon Peres, a declarat că partidul său nu va susţine un plan de retragere din Fâşia Gaza, pe care Ariel Sharon l-ar putea prezenta pentru a amenda proiectul respins recent de Partidul Likud. "Vreau să îi transmit lui Ariel Sharon că nu vom sprijini un plan redus de retragere şi, în lipsa unui plan politic adevărat, preferăm convocarea de alegeri anticipate", a subliniat S. Peres. 

La rândul său, ministrul Justiţiei, Yossef Lapid, a subliniat că partidul său, Shinui, va părăsi coaliţia premierului A. Sharon dacă acesta va amenda prea mult planul iniţial de separare de palestinieni. "Nu ne vom mulţumi cu un plan aproximativ. Planul amendat de A. Sharon nu poate să fie doar praf în ochi (...). Nu ne vom mai găsi locul într-un guvern care nu reflectă consensul naţional", a declarat Y. Lapid, după o întrevedere cu premierul israelian.

 

4. Adoptarea de către Parlamentul European a componenţei Comisiei Europene extinse

 

Parlamentul European a aprobat, la 5 mai a.c., la Strasbourg componenţa noii Comisiei Europene extinse, valabilă până la 31 octombrie 2004. Noua Comisie Europeană - formată din 30 de membri - a fost aprobată de către Parlament, cu 531 de voturi pentru şi 18 împotrivă. 

Pe lângă cei zece comisari europeni care provin din statele noi membre ale Uniunii Europene, din noua Comisie mai face parte francezul Jacques Barrot, care l-a înlocuit pe Michel Barnier, pentru Politica Regională, precum şi spaniolul Joaquin Almunia, care îi succedă în funcţie lui Pedro Solbes, comisar pentru Afacerile Economice şi Monetare. 

Cei zece noi comisari nu dispun de portofolii proprii, dar beneficiază de drept de vot şi vor participa la adoptarea deciziilor Executivului european. 

Viitoarea Comisie, care va prelua mandatul la 1 noiembrie, va fi formată din 25 de membri - unul pentru fiecare stat. În această situaţie, ţările mari (Marea Britanie, Germania, Franţa, Italia şi Spania) nu vor mai dispune de al doilea comisar. 

Noii comisari europeni au fost repartizaţi astfel: 

- Danuta Huebner (Polonia), pe lângă comisarul pentru Comerţ, Pascal Lamy; 

- Peter Balazs (Ungaria), pe lângă comisarul pentru Politică Regională, Jacques Barrot; 

- Pavel Telicka (Republica Cehă), pe lângă comisarul pentru Sănătate, David Byrne; 

- Jan Figel (Slovacia), pe lângă comisarul pentru Întreprinderi, Erkki Liikanen; 

- Janez Potocnik (Slovenia), pe lângă comisarul pentru Extindere, Gunter Verheugen; 

- Dalia Grybauskait (Lituania), pe lângă comisarul pentru Educaţie, Viviane Reding; 

- Sandra Kalniete (Letonia), pe lângă comisarul pentru Agricultură, Franz Fischler; 

- Siim Kallas (Estonia), pe lângă comisarul pentru Afaceri Economice şi Monetare, Joaquin Almunia; 

- Markos Kyprianou (Cipru), pe lângă comisarul pentru Buget, Michaele Schreyer; 

- Joe Borg (Malta), pe lângă comisarul pentru Dezvoltare, Poul Nielson.

Cu prilejul reuniunii, preşedintele Parlamentului European, Pat Cox, a anunţat că se retrage din funcţia pe care o ocupă şi că nu va candida pentru un nou mandat, în iunie 2004. "Europa a fost cauza activităţii mele politice. Voi continua să servesc această cauză în toate modurile posibile. Cu toate că nici o activitate în politică nu este vreodată finalizată, sunt alte persoane dispuse să preia această responsabilitate", a precizat Pat Cox. El nu a făcut declaraţii referitoare la planurile sale de viitor, dar, potrivit analiştilor, este posibil să dorească să îi succeadă în funcţie lui Romano Prodi, preşedintele Comisiei Europene. Liderii europeni vor desemna viitorul preşedinte al Comisiei până în luna iunie. 

 

 

5. Opinii privind evoluţia terorismului internaţional

 

Rolf Ekeus, fost şef al inspectorilor ONU în Irak, a avertizat că Europa ar putea fi prima ţintă a unui atac terorist cu arme nucleare, din cauza infiltrării relativ simple a extremiştilor şi a proximităţii de Rusia, ţară care are materiale nucleare. R. Ekeus a apreciat că teroriştii pot recruta noi membri în comunităţile musulmane de pe teritoriul Uniunii Europene, iar, în condiţiile în care ar fi furate materiale nucleare din Rusia, acestea pot fi mai uşor introduse în spaţiul european decât în Statele Unite. "Europa a devenit locul în care sunt planificate actele teroriste", a apreciat el. 

Ameninţările cu un atac nuclear comis de terorişti precum Ossama bin Laden au fost evaluate în cadrul unui exerciţiu militar realizat în coordonare de UE şi NATO. Un atentat de acest tip, comis spre exemplu la sediul NATO din Bruxelles, ar putea determina moartea a 40.000 de persoane, rănirea altor 300.000 şi fluctuaţii importante ale pieţelor bursiere din întreaga lume, conform concluziilor simulării Black Dawn. Fostul senator american Sam Nunn, unul dintre strategii operaţiunii, a apreciat că, pentru a contracara această ameninţare "trebuie să existe o cooperare fără precedent". 

La simulare au luat parte Înaltul reprezentant pentru Politică Externă al Uniunii Europene, Javier Solana, şi Gijs de Vries, coordonatorul luptei antiteroriste la nivelul european. "Ameninţarea unor acţiuni teroriste catastrofale nu vizează doar Statele Unite, Rusia sau Orientul Mijlociu (...). Recentele atentate demonstrează disponibilitatea grupărilor teroriste de a face uz de violenţă şi de a omorî cât mai multe persoane", a declarat J. Solana. 

Prima parte a exerciţiului şi-a propus analizarea reacţiei oficialilor în cazul în care ar fi informaţi că gruparea Al-Qaeda ar fi obţinut o cantitate suficientă de uraniu pentru a fabrica o bombă nucleară, în timp ce a doua parte a evaluat efectele unui atentat cu un dispozitiv nuclear de zece kilotone la Cartierul General al NATO, din apropierea aeroportului din Bruxelles. Potrivit datelor existente, reţeaua Al-Qaeda a încercat să cumpere uraniu îmbogăţit, în mai multe rânduri, şi i-a contactat pe cercetătorii pakistanezi pentru a-i învăţa cum să-l utilizeze.

*

Membrii reţelei teroriste Al-Qaeda încearcă să obţină substanţe toxice, în special ricină, au afirmat o serie de experţi europeni, care se tem că gruparea intenţionează să comită o serie de atacuri cu arme chimice. Interesul Al-Qaeda pentru armele chimice şi biologice este bine cunoscut experţilor europeni şi americani, care consideră că reţeaua şi-a pierdut mult din capacitatea de producţie după ce forţele americane au invadat Afganistanul, dar riscurile persistă din cauza posibilei existenţe a unor laboratoare clandestine, organizate de diferiţi membri ai grupării. "Armele chimice şi biologice sunt mai importante ca oricând pentru Al-Qaeda", apreciază Roland Jacquard, expert francez în terorism. 

Oficialii europeni au remarcat, ca urmare a incidentelor care au avut loc în ultimele luni, că reţeaua Al-Qaeda manifestă un foarte mare interes faţă de ricină, dar şi alte toxine uşor de obţinut au fost confiscate de la mai mulţi presupuşi terorişti. Până în prezent, grupările afiliate reţelei Al-Qaeda nu au comis atentate chimice, însă experţii apreciază că ele nu dispun de cunoştinţele necesare pentru a fabrica o armă eficientă. În ultimii doi ani şi jumătate, echipamente pentru fabricarea ricinei sau urme ale acestei toxine, precum şi documente cu instrucţiuni pentru sintetizarea acestei substanţe au fost descoperite în timpul raidurilor efectuate de poliţie împotriva celulelor Al-Qaeda din Marea Britanie, Franţa, Spania, Rusia, Georgia şi nordul Irakului, în regiunea controlată de kurzi. "Tehnologia de fabricare a ricinei nu este complicată", a declarat Jonathan Tucker, expert în arme biologice la Centrul pentru Studii de Neproliferare din cadrul institutului din Monterrey. 

 

6. Atentatul din Cecenia

O mină de teren a explodat la 9 mai a.c. în capitala Ceceniei, Groznâi, în timpul manifestărilor prilejuite de Ziua Victoriei, ce marchează sfârşitul celui de-al doilea război mondial. Potrivit lui Serghei Kojemiaka, ofiţer în cadrul Ministerului pentru situaţii de urgenţă, s-au înregistrat cel puţin 6 morţi, printre acestea numărându-se şi preşedintele cecen Ahmad Kadârov, şi 10 răniţi, printre care Comandantul trupelor federale din Caucazul de Sud, generalul Valeri Baranov. 

Uniunea Europeană a condamnat atentatul terorist, cu bombă, din Cecenia, care s-a soldat cu moartea preşedintelui cecen. "Condamn atacul terorist comis la Groznâi, soldat cu moartea preşedintelui A. Kadârov", a declarat Javier Solana, Înaltul reprezentant al UE pentru Politică Externă şi de Securitate Comună, care a trimis o scrisoare de condoleanţe preşedintelui rus, Vladimir Putin, şi familiilor victimelor. 

Secretarul general al Consiliului Europei, Walter Schwimmer, a calificat drept o "ironie crudă faptul că acest atentat a fost comis în ziua în care oamenii sărbătoreau încheierea celui de-al doilea război mondial". El a lansat celor ce trăiesc în regiune apelul de a renunţa la violenţă şi terorism, apreciind că "acest act terorist trebuie condamnat de comunitatea internaţională: moartea şi violenţa nu vor duce niciodată la soluţionarea problemelor, ci numai vor crea altele".

Într-o altă declaraţie, Comisia Europeană a condamnat vehement atentatul din Cecenia. "Acest atac criminal demonstrează necesitatea de a continua perfecţionarea coordonării internaţionale în lupta împotriva terorismului, la nivel mondial", se spune în declaraţie, potrivit căreia "în ceea ce o priveşte, Comisia Europeană va continua să sprijine eforturile de găsire a unei soluţii politice, care să fie agreată de majoritatea populaţiei cecene şi să respecte integritatea teritorială a federaţiei ruse". 

"Fără nici o îndoială, este inevitabilă pedepsirea autorilor atentatului cu bombă comis la Groznâi", a declarat preşedintele rus, Vladimir Putin. "Toţi cei care au luptat în război au ştiut sigur că dreptatea va triumfa. Pedeapsa este inevitabilă pentru cei cu care luptăm astăzi. Ea va fi de neînlăturat pentru terorişti", a spus şeful statului rus, la Moscova, în cadrul unei întrevederi cu veteranii celui de-al doilea război mondial.

Statele Unite ale Americii au condamnat cu fermitate atentatul produs în Cecenia. "Guvernul Statelor Unite condamnă cu fermitate atacul terorist de la Groznâi. Statele Unite resping fără excepţie toate actele de terorism şi pe cei care recurg la aceste acte. Nici un fel de cauză, fie ea naţională, etnică, religioasă sau de altă natură, nu poate justifica terorismul", a declarat purtătorul de cuvânt al Casei Albe, Scott McClellan. 

Preşedintele Chinei, Hu Jintao a trimis omologului său rus, Vladimir Putin, o telegramă de condoleanţe în legătură cu încetarea din viaţă a preşedintelui cecen, în care îşi afirmă susţinerea pentru eforturile executivului rus în lupta împotriva terorismului şi asigură Rusia de decizia liderilor Chinei de a duce, alături de comunitatea internaţională, "o luptă de neîmpăcat cu terorismul, separatismul şi extremismul". 

Marea Britanie, prin ministrul de externe Jack Straw, a condamnat fără rezerve atacul terorist de la Groznâi. "Condamnăm fără rezerve toate actele de terorism (...) Situaţia din Cecenia nu va fi rezolvată niciodată prin violenţă şi asasinat", se subliniază în comunicatul şefului diplomaţiei britanice. 

Franţa s-a situat pe aceeaşi poziţie de blamare a celor care apelează la terorism ca la o soluţie pentru rezolvarea conflictelor. "Reafirmăm că nici o formă de terorism, indiferent care este cauza pe care afirmă că o urmează, nu poate fi justificat", a apreciat purtătorul de cuvânt al ministerului francez de externe, Cecile Pozzo di Borgo. "Franţa subliniază că o soluţie durabilă la conflictul cecen nu poate fi decât politică şi obţinută prin negociere, astfel încât să se iasă din această spirală a violenţelor şi să fie respectată integritatea teritorială a Federaţiei Ruse", a mai adăugat el. 

Liderul ortodoxiei răsăritene, Patriarhul Moscovei şi al întregii Rusii, Aleksei al II-lea, a condamnat cinismul nelimitat al teroriştilor. "Cinismul teroriştilor nu cunoaşte limite. Ziua în care oamenii sărbătoreau marea victorie împotriva răului şi a urii a fost pătată de sângele celor care doreau să restabilească viaţa paşnică, legea şi ordinea în Cecenia", se menţionează în telegrama înaltului prelat ortodox adresată preşedintelui interimar cecen, Serghei Abramov. 

Aceeaşi poziţie de blamare a actului terorist în urma căruia şi-a pierdut viaţa preşedintele cecen a fost adopatată şi de Iran. "Republica Islamică Iran condamnă acest act terorist şi inuman", a precizat purtătorul de cuvânt al Ministerului iranian de Afaceri Externe, Hamid Reza Asefi. Iranul şi-a exprimat speranţa că "problema cecenă va avea o soluţie paşnică pentru că recursul la forţă nu este un răspuns şi nu face decât să complice situaţia".

 

7. Extinderea în cifre a Uniunii Europene de la 15 la 25 de state membre

 

Potrivit statisticilor Eurostat, înainte de extindere situaţia "celor 15" se prezenta astfel:

▪ Populaţia: 380,8 milioane de locuitori la 1 ianuarie 2004;

▪ PIB/locuitor în 2002: 23.970 de euro;

▪ Salariu mediu lunar brut: 1.589 de euro în 1998;

▪ Rata de creştere a PIB în 2003: 0,7%;

▪ Inflaţia în 2003: 2%; 

▪ Rata şomajului în noiembrie 2003: 8%;

▪ Costul forţei de muncă în 2000: 22,21 de euro/h;

▪ Productivitatea muncii în 2002: 57,6 de euro/angajat.

Situaţia celor 10 ţări care au aderat la 1 mai 2004 se prezintă astfel:

▪ Populaţie: 74,1 milioane de locuitori la 1 ianuarie 2004;

▪ PIB/locuitor în 2002: 10.035 de euro, adică 4% din media UE;

▪ Salariul mediu lunar brut în 1998: 293 de euro;

▪ Rata de creştere a PIB în 2003: 3,1%;

▪ Rata şomajului în noiembrie 2003: 14,1%;

▪ Cea mai mare rată a şomajului: Polonia (19,1% în ianuarie 2004);

▪ Cea mai mica rată a şomajului: Cipru (4,7% în ianuarie 2004);

▪ Cea mai numeroasă populaţie: Polonia (38,2 milioane de locuitori);

▪ Cea mai mică populaţie: Malta (400.000 de locuitori)

▪ Cea mai mare speranţă de viaţă: Malta şi Cipru (76 de ani pentru barbaţi şi 81 de ani pentru femei);

▪ Cea mai mică speranţă de viaţă: Letonia (64,8 de ani pentru bărbaţi şi 76 de ani pentru femei).

După extindere situaţia se prezintă astfel:

▪ Populaţie: +20%; UE-25: 454,9 milioane de locuitori la 1 ianuarie 2004, (pentru comparaţie, SUA: 291,4 milioane de locuitori la 1 ianuarie 2004);

▪ Produsul Intern Brut: +5%; UE-25: 9,613 miliarde de euro în 2002 (SUA: 11,084 miliarde de euro în 2002);

▪ Inflaţie: neschimbată; UE-25 în 2003: 2% în 2003, (SUA: 2,3% în 2003);

▪ Rata şomajului: +1%; UE-25 în ianuarie 2004: 9%, (SUA: 5,7% in ianuarie 2004);

▪ Costul forţei de muncă: în scădere; UE-25: 19,9 de euro/h în 2000; 

▪ Productivitatea muncii: în scădere; UE-25: 51,9 de euro/angajat în 2002;

▪ Educaţie: UE-25: 20,4% dintre persoane cu vârsta între 25-64 de ani şi-au terminat studiile superioare; UE-15: 21,8%; 

▪ Automobile/cap de locuitor: UE-25: 46/100 de locuitori în 2001; UE-15: 49/100 de locuitori în 2001;

▪ Ponderea cheltuielilor pentru alimentaţie în cheltuielile casnice: UE-25: 13,2,8% în 2002, UE-15: 12,8% în 2002;

▪ Incidenţa SIDA: UE-25: 221/un milion de locuitori în 2002, UE-15: 251/un milion de locuitori în 2002;

 

Ce schimbări concrete aduce aderarea la UE în viaţa de zi cu zi a cetăţenilor din noile state membre? 

 

Efectele concrete ale aderării la Uniunea Europeană vor fi simţite de cetăţenii noiler state membre în materie de documente de călătorie şi extinderea posibilităţilor de studiu în străinătate, dar şi la cumpărături, unde vor putea utiliza de acum moneda unică.

• Documentele de acces

Patru state au anunţat un regim simplificat al formalităţilor de intrare pe teritoriul lor: Polonia, Republica Cehă, Estonia şi Letonia nu vor cere paşapoartele cetăţenilor din UE, ci doar un act de identitate. Slovacia va trebui să adopte aceeaşi măsură în câteva luni, în timp ce Lituania nu va face acest pas înainte de sfârşitul anului 2004. În ceea ce priveşte Cipru, Malta, Slovenia şi Ungaria, legitimarea cu cartea de identitate este deja folosită.

• Monedă

De la 1 ianuarie 2002, peste 300 de milioane de europeni din 12 ţări (Belgia, Franţa, Germania, Grecia, Italia, Irlanda, Luxemburg, Olanda, Austria, Finlanda, Portugalia) folosesc bancnotele şi monedele euro. Conform actualelor previziuni, trecerea la euro în Slovenia, Estonia, Cipru şi Malta nu va surveni înainte de 2007, iar în Cehia, Ungaria şi Polonia înainte de anul 2008 sau chiar 2009. Însă euro poate servi deja pentru plata cumpărăturilor sau a taxelor de autostradă în mai multe dintre aceste state. Statele turistice, precum Malta sau Ungaria permit turiştilor să plătească în euro. În Cehia, mai multe lanţuri de hipermarket-uri acceptă euro. Slovenia autorizează plata benzinei şi a taxelor de autostradă în euro, iar Polonia a anunţat recent că va permite cetăţenilor proprii să plătească facturile în euro, cu condiţia ca magazinele să accepte această monedă, o situaţie similară existând în cazul Sloveniei.

• Cumpărături

Întrucât costurile de producţie din noile state membre sunt mai scăzute decât cele din UE-15 produsele pe care le fabrică sunt mai ieftine. Însă schimburile industriale sunt liberalizate în totalitate de la 1 ianuarie 2001. Elementul de noutate este acela că produsele agricole vor putea circula fără constrângeri, cu condiţia să fie conforme normelor comunitare. Libera circulaţie a mărfurilor este, practic, cvasitotală după 1 mai 2004 cu câteva excepţii, în special pentru produsele farmaceutice. Şi libera circulaţie a capitalurilor cunoaşte câteva restricţionări, dorite de noile state membre, care se referă la achiziţionarea terenurilor agricole şi a rezidenţelor secundare de către străini. De asemenea, transportul rutier naţional al mărfurilor nu va fi deschis concurenţei.

• Studii

Programele de schimb şcolare precum Leonardo, Erasmus şi Socrate vor fi extinse şi la noile state membre. Studenţii din aceste state vor putea să locuiască pe teritoriul UE, cu condiţia să aibă drept de şedere, resurse financiare suficiente şi o asigurare de sănătate. Ei nu au dreptul să aibă un loc de muncă part-time. Pentru a încuraja schimburile de studenţi, Franţa a eliminat recent obligativitatea obţinerii de vize pentru studenţii polonezi şi estoni şi se pregăteşte să procedeze similar şi pentru Ungaria, Lituania şi pentru orice alt nou stat membru al UE care cere acest lucru.

• Locuri de muncă

Noile state membre ale UE au adoptat aquis-ul comunitar în materie de liberă circulaţie a persoanelor, însă au fost luate măsuri tranzitorii în ceea ce priveşte libera circulaţie a forţei de muncă. O perioadă tranzitorie de 7 ani a fost convenită pentru noile state, cu excepţia Maltei şi Ciprului. Timp de doi ani, cetăţenii din cele opt noi state membre vor continua să fie consideraţi ca extracomunitari, cu excepţia cazurilor în care statele decid să îşi deschidă o piaţă a muncii, aşa cum a procedat Suedia. La mijlocului anului 2006, "cei 15" vor putea sista sau continua aplicarea acestei măsuri timp de trei ani, legislaţia naţională putând fi aplicată şi peste acest termen de cinci ani în caz de dezechilibru grav al pieţei muncii. 

• Constituţia europeană

Proiectul de Constituţie europeană, prezentat Consiliului European din iunie 2003 de la Salonic, vizează simplificarea modului de funcţionare a UE extinse, clarificând competenţele între Uniune, statele şi regiunile componente în vederea unui grad mai mare de transparenţă a procesului decizional. Dupa eşecul reuniunii din decembrie 2003, diplomaţia europeană caută să găsească un compromis care să permită adoptarea textului cât mai curând posibil. Unul dintre principalele diferende se referă la modalitatea de adoptare a deciziilor în Consiliul de Miniştri, instituţia decizională a UE. Conform tratatelor comunitare, în prezent în cadrul Consiliului deciziile sunt luate cu majoritate simplă, majoritate calificată (este necesar un număr minim de voturi favorabile) sau unanimitate. Numărul voturilor de care dispune fiecare stat este direct proporţional cu mărimea populaţiei statului respectiv. Sistemul actual de vot al UE-15 a fost menţinut doar până la 1 mai, după care urmează 6 luni de tranziţie în care "cei 15" îşi păstrează numărul de voturi la care se adaugă cele ale noilor state ale UE. De la 1 noiembrie situaţia se va modifica, Tratatul de la Nisa prevăzând o nouă repartizare a voturilor mai favorabilă Spaniei şi Poloniei, în timp ce UE negociază un alt sistem care reflectă mai mult ponderea demografică a celor două state. Este vorba, de exemplu, de adoptarea deciziilor de către cel puţin jumătate din totalul statelor membre care să reprezinte împreună cel puţin 55% din populaţia Uniunii.

 

 

 

• Buget

Cheltuielile directe ale UE pentru extindere în perioada 1990 - 2006 se ridică la 69,5 miliarde de euro, ceea ce reprezintă mai puţin de 1% din PIB-ul Uniunii. Între 2004 şi 2006: costul mediu ar trebui să fie de 16,5 miliarde de euro/an. Ţinându-se cont de contribuţiile noilor state membre la bugetul comunitar, plăţile nete destinate noilor state ale UE se vor ridica la 10,5 miliarde de euro pentru primii trei ani după aderare, adică un cost de circa 10 euro/an pentru fiecare contribuabil din UE-15.

• Consecinţe economice ale extinderii

Extinderea va determina creşterea diferenţelor economice existente în cadrul UE. Nivelul mediu de viaţă din cele 10 state care au aderat la UE este cu 40% mai mic decâl nivelul de viaţă actual din UE-15. În medie, bogaţia/cap de locuitor din noile state membre se situează la jumătatea mediei comunitare. Numai trei ţări depăşesc acest prag: Slovenia, Cehia şi Ungaria. Însă "cei 10" ar putea fi motorul economic al Europei. Potenţialul lor de creştere este net superior UE-15. Până în 2008, ele ar putea spera să beneficieze de o creştere de 4%, faţă de 2% pentru "cei 15", după cum indică datele Comisiei Europene.

• Securitate

Noile state ale UE vor participa la toate structurile europene de luptă împotriva crimei organizate, inclusiv Europol. Ele au început deja să pună în aplicare procedurile şi sistemele de cooperare mai eficiente pentru combaterea criminalităţii organizate. După atentatele din 11 septembrie 2001 din SUA, ele s-au asociat planului de acţiune al UE împotriva terorismului, adoptat la Consiliul European din septembrie 2001. În ceea ce priveşte traficul de droguri şi cu fiinţe umane, există deja o comunicare reciprocă a informaţiilor care va fi îmbunătăţită odată ce noile state ale UE vor adopta normele şi practicile comunitare. Mai multe dintre noile state membre vor avea o responsabilitate specială referitoare la securitatea ansamblului european, unele dintre frontierele lor devenind frontierele UE.

• Limbile UE

UE-15 avea 11 limbi oficiale în care era publicată legislaţia comunitară: germana, franceza, engleza (limbi de lucru), italiana, spaniola, portugheza, greaca, finlandeza, daneza, olandeza şi suedeza. Odată cu aderarea a zece noi state au sosit şi nouă limbi suplimentare: ceha, estona, letona, lituaniana, ungara, malteza, poloneza, slovena şi slovaca, UE fiind obligată să comunice în 20 de limbi. 

• Viitorul UE

România şi Bulgaria urmează să adere la UE în anul 2007. Consiliul European ar putea decide în decembrie 2004 deschiderea oficială a negocierilor cu Turcia, o ţară candidată care are vocaţia de a adera la UE pe baza aceloraşi criterii ca şi cele care se aplică şi altor state candidate. Însă îndeplinirea criteriilor politice şi democratice constituie o precondiţie de deschidere a negocierilor. Albania, Bosnia-Herţegovina, Croaţia, Serbia-Muntenegru şi Macedonia ar putea la rândul lor să-şi depună candidatura, odată îndeplinite condiţiile de stabilitate politică.

